ธปท.ลงนามกับมาเลเซียหนุนใช้เงินบาท-ริงกิต
ธปท.ลงนามความร่วมมือกับธนาคารกลางมาเลเซียส่งเสริมให้ใช้เงินริงกิตและเงินบาทในธุรกรรมการค้าและการลงทุน
27 ส.ค. 2558

ธปท.ลงนามความร่วมมือกับธนาคารกลางมาเลเซียส่งเสริมให้ใช้เงินริงกิตและเงินบาทในธุรกรรมการค้าและการลงทุน 
วันที่ 27 ส.ค.นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) ได้ร่วมลงนามในบันทึกความเข้าใจว่าด้วยการจัดตั้งกลไกการส่งเสริมการใช้เงินสกุลท้องถิ่นในการชำระธุรกรรมการค้าและการลงทุนระหว่างประเทศ กับ  Dr. Zeti Akhtar Aziz ผู้ว่าการ ธนาคารกลางมาเลเซีย ณ กรุงกัวลาลัมเปอร์ประเทศมาเลเซีย
ทั้งนี้ การจัดตั้งกลไกดังกล่าวมีวัตถุประสงค์เพื่อส่งเสริมการค้าและการลงทุนระหว่างมาเลเซียและไทย โดยการลงนามในบันทึกความเข้าใจนี้แสดงถึงความตั้งใจของทั้งสองธนาคารกลางในการร่วมกันสนับสนุนการใช้เงินสกุลริงกิตและเงินบาท เพื่อเป็นสื่อกลางในการชำระเงินในธุรกรรมการค้าและการลงทุนโดยตรงระหว่างประเทศ ช่วยลดความเสี่ยงจากความผันผวนของอัตราแลกเปลี่ยนจากการใช้เงินสกุลที่สาม อาทิ เงินเหรียญสหรัฐที่กำลังผันผวน จึงทำให้ภาคธุรกิจลดต้นทุนในการทำธุรกรรมได้ด้วย
Dr. Zeti Akhtar Aziz  กล่าวว่า การจัดตั้งกลไกดังกล่าวจะนำไปสู่ความร่วมมือด้านเศรษฐกิจและการเงินของภูมิภาคอาเซียนที่แน่นแฟ้นขึ้น และจะช่วยเพิ่มปริมาณการค้าและการลงทุนระหว่างมาเลเซียและไทย รวมทั้งสนับสนุนความเชื่อมโยงและพัฒนาทางเศรษฐกิจของภูมิภาคในระยะต่อไป
ด้านนายประสาร กล่าวว่า ความร่วมมือในระดับทวิภาคีนี้นับเป็นก้าวสำคัญที่แสดงถึงความตั้งใจร่วมกันในการสนับสนุนการใช้เงินสกุลท้องถิ่นในประชาคมอาเซียน และจะนำไปสู่ความร่วมมือระหว่างกันเพื่อส่งเสริมการพัฒนาเศรษฐกิจและการลงทุนในภูมิภาค
ก่อนหน้านี้ ธปท.ก็ได้ลงนามความร่วมมือกับประเทศจีนในการส่งเสริมการใช้เงินหยวนและเงินบาท